Kohli gee Proteas bloedneus op KingsmeadVirat Kohli – rekord. (Foto: Facebook) Dis terug tekenbord toe, al word jy beskou as die beste eendagkrieketspan ter wêreld. Dit is die les wat Suid-Afrika se krieketspan Donderdagaand op Kingsmead in Durban geleer het toe hy die eerste van ses eendagwedstryde teen Indië met ses paaltjies verloor het. Ondanks kaptein Faf du Plessis se vegtersbeurt van 120 lopies (112 balle, 11×4, 2×6) het die Proteas by 269/8 uitgekom nadat hulle hul vasgeloop het teen Indië se twee draaiers, Kuldeep Yadav (3/34) en Yuzvendra Chahal (2/45). Indië het dié teiken moeiteloos verbygesteek nadat kaptein Virat Kohli (112 van 119 balle) en Ajinkya Rahane (79 van 86 balle) ʼn Indiese rekordvennootskap van188 lopies om die derde paaltjie op Kingsmead opgestel het. Die besoekers het op 270/4 geëindig met nog 27 balle oor. Les nommer een: Dit help nie jy berei blaaie voor (of vra daarvoor) wat net jou snel- en naatboulers in toetskrieket bevoordeel nie. In eendagkrieket moet daar baie harder geswoeg word en Kagiso Rabada (0/48), Chris Morris (1/35) en in mindere mate Andile Phehlukwayo (2/42) het dit agtergekom. Les nommer twee: JP Duminy (0/16 in twee boulbeurte) en Aiden Markram (0/20 in twee boulbeurte) gaan baie min wedstryde vir jou as draaiboulers wen. Kies ʼn erkende draaier saam met Imran Tahir of betaal die dure prys. Les nommer drie: al is Kohli een van die mees arrogante en bedorwe spelers wat ʼn mens hewig vererg, moet sy paaltjie so gou as moontlik geoes word. Sy kolfwerk is suiwer goud en hy is die gom wat die Indiërs se kolfbeurte aanmekaarhou. Dis hoekom AB de Villiers so ʼn belangrike rol vir SA speel. Indië loop nou met 1-0 voor, maar dalk was dit net die nodige wekroep vir die Proteas.